钦定古今图书集成/明伦汇编/官常典/第349卷 > 高桢
## 钦定古今图书集成/明伦汇编/官常典/第349卷 > 高桢

按《金史》本传：“桢，辽阳渤海人。五世祖牟翰，仕辽，官至
太师。桢少好学，尝业进士。斡鲁讨高永昌，已下沈州，
永昌惧，伪送款以缓师。是时桢母在沈州，遂来降，告
以永昌降款非诚。斡鲁乃进攻，既破永昌，遂以桢同
知东京留守事，授猛安。天会六年，迁尚书左仆射，判
广宁尹，加太子太傅。在镇八年，政令清肃，吏畏而人
安之。”十五年，加太子太师，提点河北西路钱帛事。天
眷初，同签会宁牧。及熙宗幸燕，兼同知留守，封戴国
公，改同知燕京留守。魏王道济出守中京，以桢为同
判。俄改行台平章政事，为西京留守，封任国公。是时，
奚、霫军民皆南徙，谋克别木者因之啸聚为盗。海陵
患之，即以桢为中京留守，命乘驿之官，责以平贼之
期。贼平，封河内郡王。海陵至中京，桢警夜严肃。有近
侍冯僧家、奴李《街喜》等皆得幸海陵，尝夜饮于禁，桢
杖之濒死，由是权贵皆震慑。迁太子太保，行御史大
夫如故。桢久在台，弹劾无所避，每进对，必以区别流
品、进善退恶为言，当路者忌之，荐张忠辅、马讽为中
丞。二人皆险诐深刻，欲令以事中桢。正隆例封冀国
公，桢因固辞曰：“臣为众小所嫉，恐不能免，尚可受封
爵耶？”海陵知其忠直，慰而遣之。及疾革，书《空独语》曰：
“某事未决，某事未奏，死有馀恨。”薨年六十九。海陵悼
惜之，遣使致奠，赙赠加等。桢性方严，家居无声伎之
奉，虽甚暑，未尝解衣缓带，对妻孥危坐终日，不一谈
笑。其简默如此。